title: KOMMISSIONENS GENNEMFØRELSESFORORDNING (EU) …/… om ajourføring af listen over invasive ikkehjemmehørende arter, som er problematiske på EU-plan, som fastsat i Kommissionens gennemførelsesforordning (EU) 2016/1141 i henhold til Europa-Parlamentets og Rådets forordning (EU) nr. 1143/2014

text:
               KOMMISSIONENS GENNEMFØRELSESFORORDNING (EU) …/…

               af 12.7.2017

               om ajourføring af listen over invasive ikkehjemmehørende arter, som er problematiske på EU-plan, som fastsat i Kommissionens gennemførelsesforordning (EU) 2016/1141 i henhold til Europa-Parlamentets og Rådets forordning (EU) nr. 1143/2014

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) nr. 1143/2014 af 22. oktober 2014 om forebyggelse og håndtering af introduktion og spredning af invasive ikkehjemmehørende arter
                  1
               , særlig artikel 4, stk. 1 og 2, og

               ud fra følgende betragtninger:

               (1)Ved Kommissionens gennemførelsesforordning (EU) 2016/1141
                  2
                opstilles der en liste over invasive ikkehjemmehørende arter, som er problematiske på EU-plan ("EU-listen"), der om nødvendigt ajourføres i henhold til artikel 4, stk. 2, i forordning (EU) nr. 1143/2014.

               (2)Kommissionen har på grundlag af de tilgængelige oplysninger og den risikovurdering, der er foretaget i henhold til artikel 5, stk. 1, i forordning (EU) nr. 1143/2014, konkluderet, at alle de kriterier, der er fastsat i artikel 4, stk. 3, i nævnte forordning, er opfyldt for følgende invasive ikkehjemmehørende arter: Alopochen aegyptiacus Linnaeus, 1766, Alternanthera philoxeroides (Mart.) Griseb, Asclepias syriaca L., Elodea nuttallii (Planch.) St. John, Gunnera tinctoria (Molina) Mirbel, Heracleum mantegazzianum Sommier & Levier, Impatiens glandulifera Royle, Microstegium vimineum (Trin.) A. Camus, Myriophyllum heterophyllum Michaux, Nyctereutes procyonoides Gray, 1834, Ondatra zibethicus Linnaeus, 1766, og Pennisetum setaceum (Forssk.) Chiov.

               (3)Med hensyn til alle de nævnte invasive ikkehjemmehørende arter har Kommissionen konkluderet, at alle de elementer, der er fastsat i artikel 4, stk. 6, i forordning (EU) nr. 1143/2014, er blevet behørigt overvejet.

               (4)Visse medlemsstater påtænker at anmode Kommissionen om godkendelse til fortsat at opdrætte Nyctereutes procyonoides Gray, 1834 i henhold til artikel 9 i forordning (EU) nr.1143/2014 af hensyn til påståede væsentlige samfundsinteresser af social eller økonomisk art. På baggrund heraf bør opførelsen af denne art på EU-listen være genstand for en overgangsperiode, således at det er muligt at gennemføre proceduren i den nævnte forordnings artikel 9, før opførelsen af arten på listen finder anvendelse.

               (5)Siden datoen for vedtagelsen af gennemførelsesforordning (EU) 2016/1141 er KN-koderne i Rådets forordning (EØF) nr. 2658/87
                  3
                blevet ajourført, og de seneste ændringer er fastsat i Kommissionens gennemførelsesforordning (EU) 2016/1821
                  4
               . Gennemførelsesforordning (EU) 2016/1141 bør derfor ændres.

               (6)Foranstaltningerne i denne forordning er i overensstemmelse med udtalelse fra Udvalget for Invasive Ikkehjemmehørende Arter —

               VEDTAGET DENNE FORORDNING:

               Artikel 1

               Bilaget til Kommissionens gennemførelsesforordning (EU) 2016/1141 ændres som angivet i bilaget til nærværende forordning.

               Artikel 2

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 12.7.2017.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 317 af 4.11.2014, s. 35.

                     (2)

                        Kommissionens gennemførelsesforordning (EU) 2016/1141 af 13. juli 2016 om vedtagelse af en liste over invasive ikkehjemmehørende arter, som er problematiske på EU-plan, i henhold til Europa-Parlamentets og Rådets forordning (EU) nr. 1143/2014 (EUT L 189 af 14.7.2016, s. 4).

                     (3)

                        Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).

                     (4)

                        Kommissionens gennemførelsesforordning (EU) 2016/1821 af 6. oktober 2016 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (EUT L 294 af 28.10.2016, s. 1).

    ---documentbreak---

               BILAG

               I bilaget til Kommissionens gennemførelsesforordning (EU) 2016/1141 foretages følgende ændringer:

               1)På listen over invasive ikkehjemmehørende arter, som er problematiske på EU-plan, indsættes følgende arter i alfabetisk rækkefølge:

                        Art

                        (i)

                        KN-kode for levende enheder

                        (ii)

                        KN-kode for dele, der er i stand til at formere sig

                        (iii)

                        Kategorier af forbundne varer

                        (iv)

                        "Alopochen aegyptiacus Linnaeus, 1766

                        ex 0106 39 80

                        ex 0407 19 90 (befrugtede æg til udrugning)

                        Alternanthera philoxeroides (Mart.) Griseb.

                        ex 0602 90 50

                        ex 1209 99 99 (frø)

                        (12)

                        Asclepias syriaca L.

                        ex 0602 90 50

                        ex 1209 99 99 (frø)

                        (7)

                        Elodea nuttallii (Planch.) St. John

                        ex 0602 90 50

                        ex 1209 99 99 (frø)

                        Gunnera tinctoria (Molina) Mirbel

                        ex 0602 90 50

                        ex 1209 99 99 (frø)

                        Heracleum mantegazzianum Sommier & Levier

                        ex 0602 90 50

                        ex 1209 99 99 (frø)

                        Impatiens glandulifera Royle

                        ex 0602 90 50

                        ex 1209 99 99 (frø)

                        Microstegium vimineum (Trin.) A. Camus

                        ex 0602 90 50

                        ex 1209 99 99 (frø)

                        (7), (12)

                        Myriophyllum heterophyllum Michaux

                        ex 0602 90 50

                        ex 1209 99 99 (frø)

                        Nyctereutes procyonoides Gray, 1834(*)

                        ex 0106 19 00

                        ---

                        Ondatra zibethicus Linnaeus, 1766

                        ex 0106 19 00

                        ---

                        Pennisetum setaceum (Forssk.) Chiov.

                        ex 0602 90 50

                        ex 1209 99 99 (frø)

                (*) Opførelsen på listen af Nyctereutes procyonoides Gray, 1834 finder anvendelse fra [Publikationskontoret indsæt venligst datoen 18 måneder efter ikrafttrædelsen.]."

               2)I anmærkningerne til kolonne (iv) i tabellen tilføjes følgende punkt:

               "(12) ex 2309 90: Tilberedninger, der anvendes som fuglefoder".

               3)I hele bilaget erstattes henvisninger til KN-kode "0301 99 18" af "0301 99 17".

               4)I hele bilaget erstattes henvisninger til KN-kode "0306 24 80" af "0306 33 90".

               5)I hele bilaget erstattes henvisninger til KN-kode "0306 29 10" af "0306 39 10".

               6)I hele bilaget erstattes henvisninger til KN-kode "0602 90 49" af "0602 90 46 eller 0602 90 48".


title: KOMMISSIONENS GENNEMFØRELSESFORORDNING (EU) …/… om ændring af gennemførelsesforordning (EU) nr. 641/2014 for så vidt angår meddelelse om forhøjelse af loftet for den generelle arealbetalingsordning, som omhandlet i artikel 36, stk. 4, i Europa-Parlamentets og Rådets forordning (EU) nr. 1307/2013

text:
               KOMMISSIONENS GENNEMFØRELSESFORORDNING (EU) …/…

               af 9.4.2018

               om ændring af gennemførelsesforordning (EU) nr. 641/2014 for så vidt angår meddelelse om forhøjelse af loftet for den generelle arealbetalingsordning, som omhandlet i artikel 36, stk. 4, i Europa-Parlamentets og Rådets forordning (EU) nr. 1307/2013

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009
                  1
               , særlig artikel 36, stk. 4, og

               ud fra følgende betragtninger:

               (1)I Kommissionens gennemførelsesforordning (EU) nr. 641/2014
                  2
                fastlægges der gennemførelsesbestemmelser til forordning (EU) nr. 1307/2013 om fastsættelse af regler for direkte betalinger til landbrugere under støtteordninger inden for rammerne af den fælles landbrugspolitik.

               (2)Forordning (EU) nr. 1307/2013 blev ændret ved Europa-Parlamentets og Rådets forordning (EU) 2017/2393
                  3
               , bl.a. artikel 36, stk. 4, i forordning (EU) nr. 1307/2013, hvorved de medlemsstater, der anvender den generelle arealbetalingsordning, får mulighed for at forhøje deres loft for den generelle arealbetalingsordning.

               (3)I lyset af de ændringer, der er foretaget i artikel 36, stk. 4, i forordning (EU) nr. 1307/2013, bør der fastsættes regler for meddelelse om forhøjelse af loftet for den generelle arealbetalingsordning.

               (4)Gennemførelsesforordning (EU) nr. 641/2014 bør derfor ændres.

               (5)Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger —

               VEDTAGET DENNE FORORDNING:

               Artikel 1

               Ændring af gennemførelsesforordning (EU) nr. 641/2014

               I gennemførelsesforordning (EU) nr. 641/2014 foretages følgende ændringer:

               1)
                     Som artikel 16a indsættes følgende:

               "Artikel 16a

               Meddelelse om forhøjelse af loftet for den generelle arealbetalingsordning, som omhandlet i artikel 36, stk. 4, i forordning (EU) nr. 1307/2013

               Når en medlemsstat underretter Kommissionen om sine beslutninger i henhold til artikel 36, stk. 4, i forordning (EU) nr. 1307/2013, skal de oplysninger, der forelægges Kommissionen, bestå af procentsatser af de årlige nationale lofter, der er anført i bilag II til nævnte forordning, efter fradrag af de beløb, der følger af anvendelsen af artikel 47, stk. 1, i nævnte forordning for hvert kalenderår fra 2018 til 2020."

               Artikel 2

               Ikrafttræden

               Denne forordning træder i kraft på syvendedagen efter offentliggørelsen i Den Europæiske Unions Tidende.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 9.4.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 347 af 20.12.2013, s. 608.

                     (2)

                        Kommissionens gennemførelsesforordning (EU) nr. 641/2014 af 16. juni 2014 om gennemførelsesbestemmelser til Europa-Parlamentets og Rådets forordning (EU) nr. 1307/2013 om fastsættelse af regler for direkte betalinger til landbrugere under støtteordninger inden for rammerne af den fælles landbrugspolitik (EUT L 181 af 20.6.2014, s. 74).

                     (3)

                        Europa-Parlamentets og Rådets forordning (EU) 2017/2393 af 13. december 2017 om ændring af forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL), (EU) nr. 1306/2013 om finansiering, forvaltning og overvågning af den fælles landbrugspolitik, (EU) nr. 1307/2013 om fastsættelse af regler for direkte betalinger til landbrugere under støtteordninger inden for rammerne af den fælles landbrugspolitik, (EU) nr. 1308/2013 om en fælles markedsordning for landbrugsprodukter og (EU) nr. 652/2014 om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale (EUT L 350 af 29.12.2017, s. 15).


title: KOMMISSIONENS GENNEMFØRELSESFORORDNING (EU) …/… om ændring af gennemførelsesforordning (EU) nr. 809/2014 for så vidt angår ændringer af enkeltansøgninger og betalingsanmodninger og kontrol

text:
               KOMMISSIONENS GENNEMFØRELSESFORORDNING (EU) …/…

               af 18.5.2018

               om ændring af gennemførelsesforordning (EU) nr. 809/2014 for så vidt angår ændringer af enkeltansøgninger og betalingsanmodninger og kontrol

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008
                  1
               , særlig artikel 62, stk. 2, første afsnit, litra a) og b), og artikel 78, første afsnit, litra b) og c), og

               ud fra følgende betragtninger:

               (1)I artikel 15, stk. 2a, i Kommissionens gennemførelsesforordning (EU) nr. 809/2014
                  2
                fastsættes støttemodtagernes frist for at ændre deres enkeltansøgninger eller betalingsanmodninger efter underretning om resultatet af den foreløbige kontrol. For at sikre ligebehandling af støttemodtagere bør det sikres, at alle støttemodtagere altid råder over det samme antal dage efter fristen for underretning af resultatet af den foreløbige kontrol til at ændre deres enkeltansøgninger eller betalingsanmodninger.

               (2)I henhold til artikel 24, stk. 4, i gennemførelsesforordning (EU) nr. 809/2014 skal der foretages fysisk kontrol på stedet i det tilfælde, hvor billedanalysen af ortofotos (satellitbilleder eller luftfotos) ikke giver resultater, som gør det muligt at drage klare konklusioner om støtteberettigelse eller den korrekte størrelse på det areal, der er genstand for den administrative kontrol eller kontrollen på stedet. Ny teknologi såsom ubemandede luftfartøjssystemer, geotaggede billeder, GNSS-modtagere kombineret med EGNOS og Galileo, data indhentet af Copernicus Sentinels-satellitter m.fl. tilvejebringer relevante data om de aktiviteter, der varetages på landbrugsarealer. Med henblik på at mindske kontrolbyrden for de kompetente myndigheder og støttemodtagerne, særligt antallet af fysiske kontroller på stedet, og for at fremme anvendelsen af ny teknologi i det integrerede forvaltnings- og kontrolsystem bør det være muligt at anvende relevant bevismateriale, der er indsamlet ved hjælp af sådan teknologi, såvel som al anden relevant dokumentation til at kontrollere overholdelsen af kriterierne for støtteberettigelse, tilsagn og andre forpligtelser i forbindelse med den pågældende støtteordning eller støtteforanstaltning samt overholdelsen af de krav og standarder, der gælder for krydsoverensstemmelse. Fysisk kontrol på stedet bør forblive nødvendig, hvis dette bevismateriale ikke gør det muligt at drage klare konklusioner.

               (3)Copernicus Sentinels-satellitter, der er integreret med EGNOS-/Galileo-data, tilvejebringer relevante og komplette, frie og åbne data, som gør det muligt at monitorere alle landbrugsarealer i medlemsstaterne. Medlemsstaterne eller regionerne bør kunne anvende en alternativ metode til gennemførelse af kontrol ved systematisk at anvende disse eller lignende data, automatisk behandle dem samt følge op på sager, hvor den automatiske behandling af data ikke giver mulighed for at drage klare konklusioner, uden at dette forhindrer systemet i at garantere den fornødne sikkerhed vedrørende udgifternes lovlighed og formelle rigtighed (i det følgende benævnt "monitorering"). Der bør derfor opstilles regler, som fastsætter betingelserne for, hvornår kontrol i form af monitorering i en medlemsstat eller en region kan erstatte arealrelaterede kontroller på stedet.

               (4)Når kontrol i form af monitorering sætter den kompetente myndighed i stand til at fastslå, hvorvidt der skal pålægges en administrativ sanktion, jf. artikel 19a, stk. 3, i Kommissionens delegerede forordning (EU) nr. 640/2014
                  3
               , bør det gælde, at det ikke er nødvendigt at foretage en opfølgende kontrol efter artikel 33a i gennemførelsesforordning (EU) nr. 809/2014.

               (5)I betragtning af den investering, der kræves af de kompetente myndigheder for at erstatte den nuværende metode med kontrol på stedet med kontrol i form af monitorering, bør der gives en vis fleksibilitet, således at det er muligt udelukkende at anvende kontrol i form af monitorering for bestemte støtteordninger, støtteforanstaltninger eller former for aktivitet samt at indfase kontrol i form af monitorering for en bestemt støtteordning eller støtteforanstaltning. I løbet af indfasningsperioden, som bør være tidsbegrænset for at sikre ligebehandling af støttemodtagerne, bør nye bestemmelser sikre, at medlemsstaterne eller regionerne gradvist udvider anvendelsen af kontrol i form af monitorering til hele det område, der er omfattet af støtteordningen eller støtteforanstaltningen. En sådan fremgangsmåde vil give medlemsstaterne og regionerne mulighed for at forberede sig på den fulde gennemførelse samt til at finjustere deres opfølgningsprocedurer og de IT-redskaber, de anvender til at behandle dataene. I de tilfælde, hvor kontrol i form af monitorering er begrænset til områder, der er udvalgt på grundlag af klart definerede, objektive og ikkediskriminerende kriterier, bør alle støttemodtagerne i det pågældende område være underlagt kontrol i form af monitorering.

               (6)Der bør fastsættes en minimumskontrolprocent for at sikre en tilfredsstillende kontrol af overholdelsen af kriterierne for og kravene til støtteberettigelse samt andre forpligtelser i de tilfælde, hvor dataene indhentet af Copernicus Sentinels-satellitterne ikke er relevante. Fysisk kontrol på stedet bør alene være nødvendig, hvis det bevismateriale, der er indsamlet ved hjælp af ny teknologi såsom geotaggede billeder eller ubemandede luftfartøjssystemer, eller hvis den relevante dokumentation ikke giver mulighed for at drage klare konklusioner, eller hvis de kompetente myndigheder forventer, at ingen af disse typer af bevismateriale vil kunne bruges til at kontrollere overholdelsen af betingelserne for og kravene til støtteberettigelse samt andre forpligtelser, som ikke kan monitoreres.

               (7)Resultatet af den automatiske analyse af data fra Copernicus Sentinels-satellitterne eller lignende data kan hjælpe støttemodtagerne med at overholde kravene. Støttemodtagere bør modtage varslinger om eventuel manglende overholdelse, og de nationale myndigheder bør være forpligtet til at indføre passende redskaber til dette formål. Det bør fastslås, at underretning af støttemodtagere om disse resultater ikke betragtes som en meddelelse til støttemodtageren om, at den kompetente myndighed har til hensigt at foretage en kontrol på stedet. Støttemodtagere bør desuden have mulighed for at ændre deres støtteansøgninger eller betalingsanmodninger med henblik på at rette deres anmeldelse om anvendelsen af landbrugsarealer, forudsat at de relevante betingelser er opfyldt. Medlemsstaterne bør også kunne fastsætte en frist for indgivelse af disse ændringer.

               (8)Det bør præciseres, at ansøgninger, som ikke kan godtages, eller ansøgere, som ikke er berettiget til støtte på tidspunktet for kontrollen på stedet, ikke bør indgå i den kontrolpopulation, som stikprøverne udtages fra med henblik på at nå minimumskontrolprocenten. Det bør også fastslås, at disse ansøgninger eller data vedrørende disse ansøgere bør anvendes til krydskontrol med henblik på at afsløre dobbeltfinansiering i forbindelse med ansøgninger, der kan godtages, og afdække oplysninger, der måtte være relevante for ajourføring af markidentifikationssystemet.

               (9)Med henblik på at præcisere omfanget af kontrollen på stedet i forbindelse med pligten til genomlægning i tilfælde af manglende overholdelse af kravet om miljømæssigt sårbare permanente græsarealer bør det fastsættes, at kontrollen på stedet bør foretages på parceller, der skal genomlægges, for at kontrollere om genomlægningskravet er opfyldt.

               (10)Der bør være større fleksibilitet med hensyn til udvælgelse af stikprøver med henblik på artikel 30-33 i gennemførelsesforordning (EU) nr. 809/2014, så medlemsstaterne har mulighed for at optimere deres stikprøveudvælgelse. Den obligatoriske udvælgelsesmetode bør erstattes af overordnede principper for, hvordan stikprøverne kan sammensættes. For at sikre en repræsentativ fejlprocent bør der desuden fastsættes en mindstesats for tilfældigt udtagne stikprøver for hver af støtteordningerne og støtteforanstaltningerne. Med henblik på at bevare den risikobaserede fremgangsmåde ved kontrol af grønne betalinger, bør der ligeledes fastsættes en udvælgelsesmetode for de relevante stikprøver.

               (11)For at fremme gennemførelsen af det integrerede system og nedbringe den tid, det tager at foretage kontroller, bør muligheden for at begrænse kontroller vedrørende opmåling af arealer til en tilfældigt udvalgt prøve på 50 % af den anmeldte landbrugsparcel udvides til også at omfatte kontroller vedrørende støtteberettigelse.

               (12)Medlemsstaterne bør pålægges en meddelelsespligt med henblik på at sikre overvågning af gennemførelsen af kontrol i form af monitorering.

               (13)Gennemførelsesforordning (EU) nr. 809/2014 bør derfor ændres.

               (14)For at sætte medlemsstaterne i stand til hurtigst muligt at benytte ny teknologi i deres integrerede forvaltnings- og kontrolsystem bør de nye regler om enkeltansøgninger og betalingsanmodninger og kontrol gælde fra og med ansøgningsåret 2018. Denne forordning bør derfor træde i kraft på dagen for offentliggørelsen i Den Europæiske Unions Tidende.

               (15)Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger og Udvalget for Udvikling af Landdistrikterne —

               VEDTAGET DENNE FORORDNING:

               Artikel 1

               I gennemførelsesforordning (EU) nr. 809/2014 foretages følgende ændringer:

               (1)I artikel 15 foretages følgende ændringer:

               (a)Følgende indsættes som stk. 1b:

               "1b. Hvis der foretages kontrol i form af monitorering i henhold til artikel 40a, kan støttemodtageren ændre enkeltansøgningen eller betalingsanmodningen vedrørende anvendelsen af individuelle landbrugsparceller, forudsat at kravene i de pågældende ordninger med direkte betalinger eller foranstaltninger til udvikling af landdistrikterne overholdes.".

               (b)Stk. 2a affattes således:

               "2a. Ændringer som følge af foreløbig kontrol, der foretages i henhold til stk. 1a, skal meddeles den kompetente myndighed senest 9 kalenderdage efter den sidste frist for underretning af støttemodtageren af resultaterne af den foreløbige kontrol som omhandlet i artikel 11, stk. 4.

               Sådanne meddelelser skal ske skriftligt eller ved hjælp af det geospatiale støtteansøgningsskema.".

               (c)Følgende indsættes som stk. 2b:

               "2b. Ændringer foretaget efter stykke 1b skal meddeles den kompetente myndighed senest den dato, som denne myndighed har fastsat. Denne dato skal være mindst 15 kalenderdage før den dato, hvor den første tranche eller forskuddet skal betales til støttemodtagerne i henhold til artikel 75 i forordning (EU) nr. 1306/2013.

               Sådanne meddelelser skal ske skriftligt eller ved hjælp af det geospatiale støtteansøgningsskema.".

               (d)I stk. 3 tilføjes følgende som andet afsnit:

               "Med henblik på første afsnit betragtes forpligtelsen i artikel 40a, stk. 1, litra d), ikke som en underretning af støttemodtageren om, at den kompetente myndighed har til hensigt at foretage kontrol på stedet.".

               (2)Artikel 24, stk. 4, affattes således:

               "4. Den kompetente myndighed foretager fysisk kontrol på stedet i det tilfælde, hvor billedanalysen af ortofotos (satellitbilleder eller luftfotos) eller af andet relevant bevismateriale, herunder bevismateriale som støttemodtageren har frembragt på den kompetente myndigheds anmodning, ikke giver resultater, som til den kompetente myndigheds tilfredshed gør det muligt at drage klare konklusioner om støtteberettigelse eller, hvor det er relevant, om den korrekte størrelse på det areal, der er genstand for den administrative kontrol eller kontrollen på stedet.".

               (3)I artikel 29, stk. 1, indsættes som tredje afsnit:

               "Data fra ansøgninger, som ikke kan godtages, eller vedrørende ansøgere, som ikke er berettiget til støtte, jf. artikel 34, stk. 1, anvendes med henblik på dette stykkes første afsnit, litra a), c) og e).".

               (4)Artikel 31, stk. 1, litra g), affattes således:

               "g) 100 % af alle parceller, der er omfattet af en forpligtelse til at genetablere permanente græsarealer i henhold til artikel 42 i delegeret forordning (EU) nr. 639/2014".

               (5)Artikel 33a, stk. 2, affattes således:

               "2. Den opfølgende kontrol på stedet, der er omhandlet i stk. 1, er ikke nødvendig, hvis den konstaterede overanmeldelse har ført til en ajourføring i året for konstateringen af de berørte referenceparceller i systemet til identifikation af landbrugsparceller, jf. artikel 5 i delegeret forordning (EU) nr. 640/2014, eller hvis kontrollen i form af monitorering, jf. artikel 40a i nærværende forordning, foretages for den berørte støtteordning eller støtteforanstaltning i det efterfølgende ansøgningsår og sætter den kompetente myndighed i stand til at fastslå, hvorvidt der skal pålægges en administrativ sanktion efter artikel 19a, stk. 3, i delegeret forordning (EU) nr. 640/2014.".

               (6)I artikel 34 foretages følgende ændringer:

               (a)Stk. 1, 2 og 3, affattes således:

               "1. Ansøgninger, som ikke kan godtages, eller ansøgere, som ikke er berettiget til støtte på tidspunktet for indgivelsen af ansøgningen eller efter den administrative kontrol eller kontrollen på stedet, må ikke indgå i kontrolpopulationen.

               2. Med henblik på artikel 30 og 31 skal stikprøveudvælgelsen sikre, at:

               (a)mellem 1 % og 1,25 % af den kontrolpopulation, der er nævnt i artikel 30, litra a)-f) og litra h), og artikel 31, stk. 1, litra a), c), d) og e), udvælges tilfældigt

               (b)mellem 0,6 % og 0,75 % af den kontrolpopulation, der er nævnt i artikel 31, stk. 1, litra b), udvælges tilfældigt

               (c)mellem 4 % og 5 % af den kontrolpopulation, der er nævnt i artikel 31, stk. 1, litra h), udvælges tilfældigt

               (d)det resterende antal støttemodtagere i den i artikel 31, stk. 1, litra a)-e) og litra h), nævnte stikprøve udvælges på grundlag af en risikoanalyse.

               Med henblik på artikel 31 sikrer medlemsstaterne, at stikprøven er repræsentativ for de forskellige metoder.

               De yderligere støttemodtagere, der skal underkastes kontrol på stedet med henblik på artikel 31, stk. 3, første afsnit, udvælges på grundlag af en risikoanalyse.

               3. Med henblik på artikel 32 og 33 udvælges mellem 20 % og 25 % af det minimumsantal af støttemodtagere, som skal underkastes kontrol på stedet, samt, hvor artikel 32, stk. 2a, finder anvendelse, 100 % af de kollektiver og mellem 20 % og 25 % af de tilsagn, som skal underkastes kontrol på stedet, tilfældigt. Det resterende antal støttemodtagere og tilsagn, som skal underkastes kontrol på stedet, udvælges på grundlag af en risikoanalyse.

               Med henblik på artikel 32 og 33 kan den tilfældigt udvalgte del af stikprøven også omfatte enten de støttemodtagere, der allerede er tilfældigt udvalgt efter stk. 2, litra a), b) og c), eller de yderligere støttemodtagere, der er tilfældigt udvalgt efter artikel 26, stk. 4, andet afsnit, eller begge. Antallet af disse støttemodtagere i stikprøven må ikke overstige den tilsvarende andel i kontrolpopulationen.

               Med henblik på artikel 32 kan medlemsstaterne på baggrund af risikoanalysen udvælge specifikke foranstaltninger til udvikling af landdistrikterne, som gælder for støttemodtagerne.".

               (b)Følgende indsættes som stk. 4a:

               "4a. Med henblik på artikel 30-33 og artikel 40a, stk. 1, litra c), kan den samme støttemodtager udvælges med henblik på at overholde flere af de berørte minimumskontrolprocenter, forudsat at det ikke påvirker effektiviteten i udvælgelsen af de risikobaserede stikprøver, der kræves.

               Kontrollen på stedet af de udvalgte støttemodtagere kan begrænses til at vedrøre den støtteordning eller foranstaltning til udvikling af landdistrikterne, i forbindelse med hvilken de er blevet udvalgt, hvis minimumskontrolprocenten for de øvrige støtteordninger eller støtteforanstaltninger, de er blevet udvalgt til, allerede er overholdt.".

               (c)I stk. 5 affattes litra b) således:

               "b) ved at sammenholde resultaterne med hensyn til forskellen mellem det anmeldte areal og det areal, der er fastslået ved den risikobaserede og tilfældigt udvalgte stikprøve, eller ved at sammenholde resultaterne med hensyn til forskellen mellem de anmeldte dyr og de dyr, der er fastslået ved den risikobaserede og tilfældigt udvalgte stikprøve".

               (7)I artikel 38 foretages følgende ændringer:

               (a)Stk. 1 affattes således:

               "1. Kontrol af støtteberettigelsen og den faktiske opmåling af landbrugsparcellen som led i en kontrol på stedet kan begrænses til en tilfældigt udvalgt stikprøve på mindst 50 % af de landbrugsparceller, for hvilke der er indgivet en støtteansøgning eller en betalingsanmodning under de arealrelaterede støtteordninger eller foranstaltninger til udvikling af landdistrikterne. Hvis denne stikprøvekontrol afslører manglende overholdelse, skal alle landbrugsparcellerne opmåles og underkastes kontrol af støtteberettigelsen, eller der skal foretages ekstrapolering af resultaterne af stikprøven.".

               (b)I stk. 7 erstattes ordene "artikel 17, stk. 1, litra b), i delegeret forordning (EU) nr. 640/2014" med "artikel 17 i delegeret forordning (EU) nr. 640/2014".

               (c)I stk. 8 erstattes ordene "to separate opmålinger" med "separate målinger".

               (8)Artikel 39, stk. 1, affattes således:

               "1. Landbrugsparcellernes støtteberettigelse kontrolleres med alle hensigtsmæssige hjælpemidler, herunder bevismateriale, som støttemodtageren har frembragt på den kompetente myndigheds anmodning. Denne kontrol skal om nødvendigt omfatte kontrol af afgrøden. I den forbindelse kan der om fornødent kræves forelæggelse af yderligere dokumentation.".

               (9)Artikel 40, litra b), affattes således:

               "b) foretage fysisk kontrol på stedet af alle landbrugsparceller, for hvilke billedanalysen eller andet relevant bevismateriale, som den kompetente myndighed har anmodet om, ikke sætter den kompetente myndighed i stand til med tilfredshed at kontrollere, om oplysningerne i anmeldelsen af arealet er nøjagtige".

               (10)Følgende indsættes som artikel 40a:

               "Artikel 40a

               Kontrol i form af monitorering

               1. De kompetente myndigheder kan foretage kontrol i form af monitorering. Hvis de vælger denne mulighed, skal de:

               (a)indføre en procedure for regelmæssig og systematisk observation, sporing og vurdering af alle kriterier for støtteberettigelse, tilsagn og andre forpligtelser, som kan monitoreres med data fra Copernicus Sentinels-satellitter eller anden data af som minimum tilsvarende værdi over en tidsperiode, der giver mulighed for at drage klare konklusioner om støttens berettigelse

               (b)foretage, hvor det er nødvendigt og med henblik på at drage klare konklusioner om retten til den anmodede støtte, passende opfølgende aktiviteter

               (c)foretage kontrol af 5 % af de støttemodtagere, der er underlagt kriterier for støtteberettigelse, tilsagn og andre forpligtelser, som ikke kan monitoreres med data fra Copernicus Sentinels-satellitter eller andre data af som minimum tilsvarende værdi, og som er relevante for konklusionen om støttens berettigelse. Mellem 1 % og 1,25 % af støttemodtagerne udvælges tilfældigt. Det resterende antal støttemodtagere udvælges på grundlag af en risikoanalyse

               (d)underrette støttemodtagere om deres beslutning om at foretage kontrol i form af monitorering og indføre passende metoder til at kommunikere med støttemodtagerne om som minimum varslinger og bevismateriale, der anmodes om med henblik på litra b) og c).

               Med henblik på litra b) og c) skal der foretages fysisk kontrol på stedet, når det relevante bevismateriale, herunder materiale som støttemodtageren har frembragt på den kompetente myndigheds anmodning, ikke giver mulighed for at drage klare konklusioner om støttens berettigelse. Den fysiske kontrol på stedet kan begrænses til kontrol af de kriterier for støtteberettigelse, tilsagn og andre forpligtelser, som har betydning for konklusionen om støttens berettigelse.

               2. Når den kompetente myndighed foretager kontrol i form af monitorering efter stk. 1, anvender effektive forvaltningsprocedurer, som opfylder betingelserne i artikel 7, 17 og 29 i nærværende forordning, og har påvist kvaliteten af systemet til identifikation af landbrugsparceller som vurderet efter artikel 6 i delegeret forordning (EU) nr. 640/2014:

               (a)finder artikel 25, 26, 30, 31, 32, 34, 35, 36, artikel 37, stk. 2, 3 og 4, og artikel 38 og 40 i nærværende forordning ikke anvendelse

               (b)foretages kontrollen af tetrahydrocannabinolindholdet i dyrket hamp efter artikel 9 i delegeret forordning (EU) nr. 639/2014 for 30 % af arealet, eller for 20 % af arealet hvis medlemsstaten anvender et system med forudgående godkendelse.

               3. Den kompetente myndighed kan beslutte at anvende kontrol i form af monitorering for en individuel arealrelateret støtteordning eller støtteforanstaltning, en bestemt form for aktivitet eller for en fast afgrænset gruppe af støttemodtagere, som er underlagt kontrol på stedet vedrørende grønne betalinger, jf. artikel 31, stk. 1, litra a)-h).

               I de to første anvendelsesår kan den kompetente myndighed beslutte at anvende kontrol i form af monitorering over for støttemodtagere under en støtteordning eller en støtteforanstaltning i områder, der er udvalgt på grundlag af objektive og ikkediskriminerende kriterier. I disse tilfælde skal de områder, der er underlagt kontrol i form af monitorering, være større i det andet anvendelsesår end i det første anvendelsesår.

               Hvis den kompetente myndighed beslutter at foretage kontrol i henhold til første eller andet afsnit, finder stk. 1 og 2 alene anvendelse for de støttemodtagere, der er underlagt kontrol i form af monitorering.".

               (11)Følgende indsættes som artikel 40b:

               "Artikel 40b

               Meddelelser

               Inden den 1. december i det kalenderår, der går forud for det kalenderår, hvor de begynder at foretage kontrol i form af monitorering, meddeler medlemsstaterne Kommissionen deres beslutning om at anvende kontrol i form af monitorering og angiver, hvilke ordninger eller foranstaltninger eller former for aktivitet og, hvis det er relevant, hvilke områder omfattet af disse ordninger eller foranstaltninger, der er underlagt kontrol i form af monitorering samt kriterierne for udvælgelse heraf.

               Hvis den kompetente myndighed har besluttet at anvende kontrol i form af monitorering fra og med ansøgningsåret 2018, foretages meddelelsen senest en måned efter ikrafttrædelsen af denne forordning ved offentliggørelsen heraf i Den Europæiske Unions Tidende.".

               (12)I artikel 41 foretages følgende ændringer:

               (a)I stk. 1 tilføjes følgende som andet afsnit:

               "Hvis der foretages kontrol i form af monitorering efter artikel 40a, finder første afsnit, litra b)-e), ikke anvendelse. Kontrolrapporten skal indeholde resultatet af kontrollen i form af monitorering for de enkelte parceller.".

               (b)Stk. 2, tredje afsnit, affattes således:

               "Hvis kontrollen på stedet foretages ved telemåling i overensstemmelse med artikel 40 eller i form af monitorering i overensstemmelse med artikel 40a, kan medlemsstaterne beslutte ikke at give støttemodtageren mulighed for at underskrive kontrolrapporten, hvis der ikke konstateres manglende overholdelse ved kontrollen foretaget ved telemåling eller i form af monitorering. Hvis der som følge af en kontrol foretaget ved telemåling eller i form af monitorering konstateres manglende overholdelse, skal der være mulighed for at underskrive kontrolrapporten, inden den kompetente myndighed ud fra anmærkningerne drager konklusioner om eventuelle nedsættelser, afslag, tilbagetrækninger eller administrative sanktioner.".

               (13)Artikel 70, stk. 3, affattes således:

               "3. Kontrollen på stedet kan, hvor det er hensigtsmæssigt, foretages ved anvendelse af telemålingsudstyr eller ved hjælp af data fra Copernicus Sentinels-satellitter eller anden data af som minimum tilsvarende værdi.".

               Artikel 2

               Denne forordning træder i kraft på dagen for offentliggørelsen i Den Europæiske Unions Tidende.

               Den anvendes fra den 1. januar 2018.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 18.5.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 347 af 20.12.2013, s. 549.

                     (2)

                        Kommissionens gennemførelsesforordning (EU) nr. 809/2014 af 17. juli 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227 af 31.7.2014, s. 69).

                     (3)

                        Kommissionens delegerede forordning (EU) nr. 640/2014 af 11. marts 2014 om supplerende regler til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, betingelserne for afslag eller tilbagetrækning af betalinger og administrative sanktioner vedrørende direkte betalinger, støtte til udvikling af landdistrikterne og krydsoverensstemmelse (EUT L 181 af 20.6.2014, s. 48).


title: KOMMISSIONENS GENNEMFØRELSESFORORDNING (EU) …/… om regler for anvendelsen af artikel 26, stk. 3, i Europa-Parlamentets og Rådets forordning (EU) nr. 1169/2011 om fødevareinformation til forbrugerne for så vidt angår reglerne for angivelse af oprindelsesland eller herkomststed for den primære ingrediens i en fødevare

text:
               KOMMISSIONENS GENNEMFØRELSESFORORDNING (EU) …/…

               af 28.5.2018

               om regler for anvendelsen af artikel 26, stk. 3, i Europa-Parlamentets og Rådets forordning (EU) nr. 1169/2011 om fødevareinformation til forbrugerne for så vidt angår reglerne for angivelse af oprindelsesland eller herkomststed for den primære ingrediens i en fødevare

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne
                  1
               , særlig artikel 26, stk. 8, og

               ud fra følgende betragtninger:

               (1)Ved artikel 26 i forordning (EU) nr. 1169/2011 er der fastsat generelle regler og krav vedrørende angivelse af oprindelsesland eller herkomststed for fødevarer, som finder anvendelse, uden at det berører mere specifikke EU-bestemmelser.

               (2)Artikel 26, stk. 2, litra a), i forordning (EU) nr. 1169/2011 foreskriver angivelse af oprindelsesland eller herkomststed i de tilfælde, hvor undladelse heraf ville kunne vildlede forbrugeren med hensyn til den færdige fødevares egentlige oprindelsesland eller herkomststed, navnlig hvis de oplysninger, der ledsager fødevaren, eller etiketten som helhed ellers ville antyde, at fødevaren har et andet oprindelsesland eller herkomststed. Nævnte artikel tager sigte på at forhindre vildledende fødevareinformation, som antyder, at en fødevare har en anden oprindelse, end den rent faktisk har.

               (3)Det følger af artikel 26, stk. 3, i forordning (EU) nr. 1169/2011, at hvis en fødevares oprindelsesland eller herkomststed er anført og ikke er det samme som den primære ingrediens', skal den pågældende primære ingrediens' oprindelsesland eller herkomststed ligeledes anføres eller opgives som værende et andet end fødevarens. Artiklen foreskriver ydermere, at anvendelsen af disse krav forudsætter, at der vedtages en gennemførelsesretsakt.

               (4)Artikel 26, stk. 3, i forordning (EU) nr. 1169/2011 adresserer tilfælde, hvor oprindelseslandet eller herkomststedet oplyses, fordi det er obligatorisk, jf. forordningens artikel 26, stk. 2, litra a), eller angives på frivillig basis vha. erklæringer, udtryk, illustrationer eller symboler.

               (5)Frivillige angivelser såsom geografiske erklæringer, der er indeholdt i eller ledsager fødevarens varebetegnelse, kan også indgå i produktnavne, der er beskyttet som geografiske betegnelser eller varemærker i henhold til bestemte EU-retsakter.

               (6)Angivelser af en fødevares oprindelsesland eller herkomststed, som indgår i produktnavne, der er beskyttet som geografiske betegnelser i henhold til forordning (EU) nr. 1151/2012
                  2
               , forordning (EU) nr. 1308/2013
                  3
               , forordning (EF) nr. 110/2008
                  4
                eller forordning (EU) nr. 251/2014
                  5
                eller er beskyttet i henhold til internationale aftaler, falder ind under anvendelsesområdet for artikel 26, stk. 3, i forordning (EU) nr. 1169/2011. I betragtning af at der for disse produktnavne er en uløselig sammenhæng mellem produktets karakteristika og dets geografiske oprindelse, fordi de er omfattet af særlige regler — bl.a. om mærkning — og under hensyntagen til disse navnes særlige karakter som intellektuelle ejendomsrettigheder er det nødvendigt nærmere at undersøge, hvordan den primære ingrediens' oprindelse, jf. artikel 26, stk. 3, i forordning (EU) nr. 1169/2011, bør angives for disse navne.

               (7)Angivelser af en fødevares oprindelsesland eller herkomststed, som indgår i registrerede varemærker, falder ind under anvendelsesområdet for artikel 26, stk. 3, i forordning (EU) nr. 1169/2011. Varemærker kan udgøres af alle tegn, navnlig ord, herunder personnavne, afbildninger, bogstaver, tal, farver, varens form eller vareemballagens form eller lyde, for så vidt disse adskiller en virksomheds varer eller tjenesteydelser fra andre virksomheders. Varemærker har til formål at gøre det muligt for forbrugeren at identificere en bestemt forretningsmæssig eller handelsmæssig oprindelse for specifikke varer og/eller tjenesteydelser. Under hensyntagen til varemærkers særlige karakter og formål bør det undersøges nærmere, hvordan den primære ingrediens' oprindelse, jf. artikel 26, stk. 3, i forordning (EU) nr. 1169/2011, bør angives, når den er påkrævet for varemærker.

               (8)Sædvanlige og generiske navne, hvori indgår geografiske udtryk, der rent sprogligt angiver oprindelse, men som ikke almindeligvis forstås som en angivelse af fødevarens oprindelse eller herkomststed, bør ikke være omfattet af denne forordning.

               (9)Ved anvendelsen af denne forordning bør identifikationsmærker, der ledsager fødevaren i overensstemmelse med forordning (EF) nr. 853/2004 om særlige hygiejnebestemmelser for animalske fødevarer
                  6
               , ikke betragtes som en angivelse af oprindelseslandet eller herkomststedet.

               (10)Med henblik på at gøre det muligt for forbrugerne at træffe mere kvalificerede valg er det nødvendigt ved denne forordning at fastsætte særlige regler for tilfælde, hvor der oplyses om den primære ingrediens' oprindelsesland eller herkomststed. Disse regler skal sikre, at de pågældende oplysninger er tilstrækkeligt præcise og meningsfulde.

               (11)Sådanne angivelser for den primære ingrediens bør derfor anføres med en henvisning til et geografisk område, som er let forståelig for forbrugeren. Det bør være forbudt at anvende opfundne navne på regioner eller andre geografiske områder, som ikke giver mening for eller ville kunne vildlede forbrugeren, med hensyn til hvad der reelt er den primære ingrediens' herkomststed.

               (12)I tilfælde, hvor en primær ingrediens er en fødevare, der er underlagt særlige EU-bestemmelser om angivelse af oprindelsesland eller herkomststed, vil disse bestemmelser alternativt kunne anvendes til at opfylde artikel 26, stk. 3, litra a), i forordning (EU) nr. 1169/2011.

               (13)Der bør fastlægges rammer, som tager højde for diverse fødevareforarbejdningsforhold, for tilfælde, hvor fødevarevirksomhedsledere vælger kun at angive, at den primære ingrediens' oprindelsesland eller herkomststed er et andet end fødevarens, f.eks. på grund af flere forskellige eller varierende forsyningskilder og særlige produktionsprocesser. Den pågældende angivelse bør sikre forbrugeren forståelige oplysninger.

               (14)Information om den primære ingrediens, der gives i overensstemmelse med denne forordning, bør supplere de oplysninger, der gives til forbrugeren om fødevarens oprindelsesland eller herkomststed, og bør anføres, så den er let synlig, letlæselig og, hvis det er relevant, ikke kan slettes.

               (15)Der bør fastlægges en passende overgangsperiode for anvendelsen af denne forordning, jf. artikel 47 i forordning (EU) nr. 1169/2011, i henhold til hvilken alle nye foranstaltninger for så vidt angår fødevareinformation skal finde anvendelse fra den 1. april i et givet kalenderår.

               (16)Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

               Artikel 1
               Anvendelsesområde

               1.Ved denne forordning fastlægges der nærmere bestemmelser om anvendelsen af artikel 26, stk. 3, i forordning (EU) nr. 1169/2011 i tilfælde, hvor fødevarens oprindelsesland eller herkomststed angives vha. f.eks. erklæringer, illustrationer, symboler eller udtryk, der henviser til steder eller geografiske områder, bortset fra geografiske udtryk indeholdt i sædvanlige og generiske navne, hvor disse udtryk rent sprogligt angiver oprindelse, men ikke almindeligvis forstås som en angivelse af oprindelsesland eller herkomststed.

               2.Denne forordning finder ikke anvendelse på geografiske betegnelser, der er beskyttet i henhold til forordning (EU) nr. 1151/2012, forordning (EU) nr. 1308/2013, forordning (EF) nr. 110/2008 eller forordning (EU) nr. 251/2014 eller er beskyttet i henhold til internationale aftaler, ej heller på registrerede varemærker, hvis sidstnævnte udgør en oprindelsesbetegnelse, indtil der er vedtaget særlige regler vedrørende anvendelsen af artikel 26, stk. 3, for sådanne betegnelser.

               Artikel 2
               Angivelse af den primære ingrediens' oprindelsesland eller herkomststed

               En primær ingrediens' oprindelsesland eller herkomststed skal, hvis det ikke er det samme som fødevarens oprindelsesland eller herkomststed, anføres:

               a)med en henvisning til et af følgende geografiske områder:

               i)"EU", "ikke-EU" eller "EU og ikke-EU" eller

               ii)region eller andet geografisk område i flere enten medlemsstater eller tredjelande hvis defineret som sådan(t) i henhold til folkeretten eller umiddelbart forståelig(t) for almindeligt oplyste gennemsnitsforbrugere, eller

               iii)FAO-fiskeriområde, eller hav eller ferskvandsområde hvis defineret som sådant i henhold til folkeretten eller umiddelbart forståeligt for almindeligt oplyste gennemsnitsforbrugere, eller

               iv)medlemsstat(er) eller tredjeland(e) eller

               v)region eller andet geografisk område i en medlemsstat eller et tredjeland, som er umiddelbart forståelig(t) for almindeligt oplyste gennemsnitsforbrugere, eller

               vi)oprindelseslandet eller herkomststedet i overensstemmelse med særlige EU-bestemmelser, der gælder specifikt for de(n) primære ingrediens(er) som sådan(ne)

               b)eller med følgende erklæring:

               "(navnet på den primære ingrediens) hidrører ikke fra (fødevarens oprindelsesland eller herkomststed)" eller en lignende formulering, der må antages at have samme betydning for forbrugeren.

               Artikel 3
               Præsentation af oplysningerne

               1.Til information i henhold til artikel 2 anvendes en skriftstørrelse, der ikke er mindre end den minimumsskriftstørrelse, der er påkrævet i henhold til artikel 13, stk. 2, i forordning (EU) nr. 1169/2011.

               2.Uanset stk. 1 skal information i henhold til artikel 2, hvis en fødevares oprindelsesland eller herkomststed angives med ord, anføres i samme synsfelt som angivelsen af fødevarens oprindelsesland eller herkomststed og i en skriftstørrelse med en x-højde på mindst 75 % af x-højden af angivelsen af fødevarens oprindelsesland eller herkomststed.

               3.Uanset stk. 1 skal information i henhold til artikel 2, hvis en fødevares oprindelsesland eller herkomststed angives med andet end ord, anføres i samme synsfelt som angivelsen af fødevarens oprindelsesland eller herkomststed.

               Artikel 4
               Ikrafttræden, overgangsforanstaltninger og anvendelsesdato

               1.Denne forordning træder i kraft på tredjedagen efter offentliggørelsen i Den Europæiske Unions Tidende.

               2.Den anvendes fra den 1. april 2020.

               3.Fødevarer, der er markedsført eller mærket inden den dato, hvorfra denne forordning finder anvendelse, kan markedsføres, indtil de eksisterende lagre er opbrugt.

               4.Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 28.5.2018.

                     På Kommissionens vegne

                     Formand
                     Jean-Claude JUNCKER

                     (1)

                        Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT L 304 af 22.11.2011, s. 18).

                     (2)

                        Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (EUT L 343 af 14.12.2012, s. 1).

                     (3)

                        Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).

                     (4)

                        Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89 (EUT L 39 af 13.2.2008, s. 16).

                     (5)

                        Europa-Parlamentets og Rådets forordning (EU) nr. 251/2014 af 26. februar 2014 om definition, beskrivelse, præsentation, mærkning og beskyttelse af geografiske betegnelser for aromatiserede vinprodukter og om ophævelse af Rådets forordning (EØF) nr. 1601/91 (EUT L 84 af 20.3.2014, s. 14).

                     (6)

                        Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (EUT L 139 af 30.4.2004, s. 55).